
	Argumentai: 
Reforma „Vienas langelis“ siekiama skaitmenizuoti prievolių administravimą, taip pat efektyvinti skaitmeninių technologijų naudojimą Valstybinės mokesčių inspekcijos (VMI) veikloje.  Akcentuotina, jog administracinė sankcija (bauda arba nemokestinė nepriemoka) skiriasi nuo mokestinės nepriemokos savo pobūdžiu ir tikslais. Baudos prevenciniai tikslai (nedaryti pažeidimų) būtų pasiekti, jeigu priverstinis baudos išieškojimo procesas būtų maksimaliai automatizuotas ir greitas, kai skolininkas nesusimoka baudos laiku. Dėl šių priežasčių išieškojimo terminai nemokestinėms nepriemokoms turėtų būti trumpesni nei mokestinėms nepriemokoms. Siekiant vengti veiksmų dubliavimo tarp skirtingų institucijų (VMI ir antstolių), maksimaliai automatizuoti procesą ir įvertinus VMI praktikoje taikomo išieškojimo iš sąskaitų efektyvumo rodiklius per pirmą mėnesį, kai 45 dienų laikotarpyje vieną kartą skolininkas gauna pajamas (pvz., darbo užmokestį), ir tai, jog 70 tūkst. baudų yra sąlyginai nedidelės (iki 150 EUR), siūlytina nustatyti, VMI nemokestines nepriemokas išieško 45 dienas ir po šio termino neišieškotas prievoles perduoda antstoliui, įskaitant ir tuos atvejus, kai skolininkas neturi sąskaitų ar jau yra pradėtas antstolių išieškojimas iš turto. Per šį 45 dienų terminą mokesčių administratorius turi teisę paraginti skolininką, taip pat sudengti turimas mokesčio permokas ir prireikus taikyti lėšų nurašymą iš sąskaitos.  

Pasiūlymai: 
1. Pakeisti projekto 9 straipsnio, kuriuo keičiamas 106 straipsnis, šio straipsnio 7 dalį ir ją išdėstyti taip:
„7. Mokesčių administratoriui nustačius, kad asmuo neturi sąskaitų kredito, mokėjimo ir (ar) elektroninių pinigų įstaigoje arba antstolis jau vykdo išieškojimą iš asmens turto, arba nemokestinė nepriemoka neišieškota, mokesčių administratorius šio straipsnio 8 dalyje nustatyta tvarka ne vėliau kaip per 45 dienas nuo teisės priverstinai išieškoti mokestinę nepriemoką atsiradimo dienos priima sprendimą ir perduoda jį vykdyti antstoliui. Dėl su mokesčių administravimo procedūromis susijusių svarbių priežasčių mokesčių administratorius šioje dalyje nurodytą terminą gali pratęsti ne ilgiau kaip 45 dienas. Nemokestinės nepriemokos atveju, terminas negali būti pratęsiamas.“

